**ՏԵՂԵԿԱՆՔ**

**«Եվրասիական վերաապահովագրական ընկերության հիմնադրման մասին» համաձայնագրի վավերացման նպատակահարմարության վերաբերյալ**

«Եվրասիական վերաապահովագրական ընկերության հիմնադրման մասին» համաձայնագիրը (այսուհետ՝ Համաձայնագիր) ստորագրվել է 2022թ. հոկտեմբերի 20-ին Երևանում:

Համաձայնագիրը մշակվել է բազմակողմ միջազգային պայմանագրի ձևաչափով, որով կարգավորվում են Ընկերության ստեղծման և գործունեության, դրա կարգավիճակի, գործառույթների, ինչպես նաև ֆինանսական աջակցության հարցերը:

Ընկերությունը միջազգային ֆինանսական կազմակերպություն է, որը ստեղծվում է Եվրասիական տնտեսական միության փոխադարձ և արտաքին առևտրի խթանման, համատեղ կոոպերացիոն նախագծերի և ներդրումների իրագործման նպատակով՝ լրացնելով Ընկերության անդամ պետությունների արտահանման-վարկային գործակալությունների գործառույթները վերազգային մակարդակում։

Ընկերության հիմնադրման նպատակն է աջակցել Եվրասիական տնտեսական միության անդամ պետությունների (այսուհետ՝ ԵԱՏՄ, Միություն) միջև փոխադարձ առևտրի, ներդրումների ծավալների մեծացմանը, տնտեսական ինտեգրման զարգացմանը, ներդրումային գրավչության բարձրացմանը և երրորդ երկրների հետ Միության առևտրատնտեսական կապերի ընդլայնմանը՝ ԵԱՏՄ և երրորդ երկրներում ձեռնարկատիրական և (կամ) քաղաքական ռիսկերից արտահանման վարկերի, արտահանմանն ուղղված ֆինանսավորման և ներդրումների վերաապահովագրման ոլորտում գործունեության իրականացման միջոցով։

Ընկերությունն իրականացնում է միջազգային ֆինանսատնտեսական համագործակցության, այդ թվում՝ մասնակից պետությունների արտահանման վարկային գործակալությունների, միջազգային ֆինանսական և բանկային կազմակերպությունների ու միությունների համագործակցության ամրապնդմանն ուղղված գործունեություն՝ նոր մասնակիցների համար դրան միանալու բաց սկզբունքի համաձայն։ Ընկերության մասնակիցներ կարող են լինել պետությունները և միջազգային ֆինանսական կազմակերպությունները՝ Ընկերության կանոնադրությամբ սահմանված կարգով:

Ընկերությունը միջազգային իրավունքի սուբյեկտ հանդիսացող միջազգային կազմակերպություն է, որն ունի միջազգային իրավունակություն և իր իրավասության շրջանակներում միջազգային համաձայնագրեր կնքելու իրավունք։

Ընկերության վրա չեն տարածվում անդամ պետությունների օրենսդրության դրույթները, որոնք սահմանում են կազմակերպությունների գործունեության ստեղծման, լիցենզավորման, կարգավորման և վերահսկողության, ինչպես նաև դրանց գործունեության դադարեցման կարգը։

Համաձայնագրով և Ընկերության կանոնադրությամբ, որը հանդիսանում է սույն Համաձայնագրի անբաժանելի մասը, սահմանվում է Ընկերության՝ որպես միջազգային կազմակերպության խնդիրները, գործառույթները, իրավական կարգավիճակի և ֆինանսական աջակցության առանձնահատկությունները, կառավարման մարմինների իրավասությունը, որոշումների ընդունման ընթացակարգը, ընկերության կանոնադրական կապիտալում հիմնադիր պետությունների մասնաբաժինը և այլ կարգավորող հարցեր: Ամրագրված է երրորդ երկրների և միջազգային ֆինանսական կազմակերպությունների անդամակցության, ինչպես նաև անդամակցության դադարեցման կարգը։

Ընկերության նպատակների իրականացման համար Ընկերության կանոնադրությամբ սահմանում են մի շարք գործառույթներ, մասնավորապես Ընկերությունն՝

համագործակցում է մասնակից պետությունների և երրորդ երկրների արտահանման վարկային գործակալությունների, ապահովագրողների և վերաապահովագրողների հետ՝ արտահանման վարկերի, արտահանմանն ուղղված ֆինանսավորման և ներդրումների վերաապահովագրության ու ապահովման գործառույթների իրականացման նպատակով;

մասնակից պետություններում ռիսկերի վերաապահովագրման դեպքում աջակցում է ռիսկերի գնահատման իրականացման, ռիսկերի նվազեցման և վնասների կարգավորման գործընթացին;

համագործակցում է մասնավոր, պետական և միջազգային կազմակերպությունների, զարգացման բանկերի, ֆինանսական և այլ կազմակերպությունների հետ՝ Ընկերության գործունեությունն ապահովելու նպատակով;

իրականացնում է սեփական արժեթղթերի թողարկումը, տեղաբաշխումը, շրջանառությունը, մարումը և հետգնումը՝ Ընկերության տնօրենների խորհրդի հաստատած կարգով;

իրականացնում է մարքեթինգային հետազոտություն, խորհրդատվական, հետազոտական ​​և կրթական գործունեություն վերաապահովագրության ոլորտում;

իրականացնում է միջոցների (ապահովագրական պահուստների, սեփական միջոցների, ինչպես նաև ժամանակավորապես ազատ այլ միջոցների) ներդրում անդամ պետություններում և նրանց սահմաններից դուրս։ Միաժամանակ Ընկերության բոլոր միջոցները կուղղվեն արտահանման և ներդրումների վերաապահովագրության գործունեության իրականացմանն ու ընդլայնմանը։

Ընկերության կանոնադրությամբ նախատեսում է անդամ պետությունների միջև տարաձայնությունների և վեճերի լուծում բանակցությունների և խորհրդակցությունների միջոցով:

Ընկերության կանոնադրության մեջ առկա են Ընկերության համահիմնադիր հանդիսացող Հայաստանի Հանրապետության համար ֆինանսական պարտավորություններ նախատեսող դրույթներ։ Ընկերության կանոնադրությանը կից ներկայացված հավելվածի համաձայն Եվրասիական վերաապահովագրական ընկերության կանոնադրական կապիտալում Հայաստանի Հանրապետության մասնակցության մասնաբաժնի ծավալը սահմանվել է Ընկերության կանոնադրական կապիտալի 3%-ի չափով՝ 450 մլն ՌԴ ռուբլի։

Միաժամանակ Համաձայնագրի նախագծի ընդունումը կարող է հանգեցնել ՀՀ պետական բյուջեի եկամուտների նվազեցման՝ հաշվի առնելով Համաձայնագրով հաստատվող հավելվածի 31-րդ հոդվածը (Ընկերությունը, նրա եկամուտները, գույքը և այլ ակտիվները, ինչես նաև գործառնությունները և գործարքները, որոնք իրականացվում են անդամ պետությունների տարածքում Համաձայնագրին և Կանոնադրությանը համապատասխան, ազատվում են հարկերից, տուրքերից և այլ վճարներից):

Համաձայնագրի դրույթները չեն հակասում նշված ոլորտում Եվրասիական տնտեսական միության իրավական ակտերի պահանջներին:

Համաձայնագրի ստորագրումը պայմանավորված է Եվրասիական տնտեսական միության շրջանակներում համագործակցությամբ, որը բխում է ՀՀ կառավարության 2021 թվականի օգոստոսի 18-ի №1363-Ա որոշմամբ հավանության արժանացած Կառավարության 2021-2026թթ. ծրագրի հավելվածի 1․1 կետի դրույթներից, մասնավորապես՝ ԵԱՏՄ-ի շրջանակներում կառավարությունը շարունակելու է նախաձեռնողական և փոխշահավետ համագործակցության տարբերակների քննարկումները՝ միտված կառույցի ընձեռած հնարավորությունների առավելագույն օգտագործմանը, գործընկեր երկրների միջև առևտրաշրջանառության ծավալների աճին և կոոպերացիաների զարգացմանը։

Ելնելով վերոգրյալից` ՀՀ էկոնոմիկայի նախարարությունը նպատակահարմար է գտնում Համաձայնագրի վավերացումը Հայաստանի Հանրապետության կողմից:

ՀՀ ԷԿՈՆՈՄԻԿԱՅԻ ՆԱԽԱՐԱՐ

ՎԱՀԱՆ ՔԵՐՈԲՅԱՆ